'ઈંગ્લિશ વિંગ્લિશ' ફિલ્મમાં શશિ (શ્રીદેવી) અને 'ડિયર જિંદગી' ફિલ્મમાં કાયરા (આલિયા ભટ્ટ) બંનેની પરિસ્થિતિ માટે બંને ફિલ્મોમાં અનુક્રમે 'ગુસ્તાખ દિલ' અને 'જસ્ટ ગો ટુ હેલ દિલ' ગીતો ખૂબ જ સુંદર રીતે વાપરવામાં આવેલ છે. 'ઈંગ્લિશ વિંગ્લિશ' ફિલ્મમાં શશિ પોતાનાં દિલની ભૂલને સ્વીકારી શકતી નથી, કારણ કે તે પોતે એક પત્ની અને માતા હોવાથી બીજા કોઈ પુરુષને તેની પ્રત્યે આકર્ષણ થાય તે વાત તે સ્વીકારી શકતી નથી, શશિ તે પુરુષ પ્રત્યે આકર્ષાય છે કે નહીં તેનો ફિલ્મમાં સીધી રીતે ક્યાંય ઉલ્લેખ નથી, પણ શશિ તે રસ્તે જતી જ નથી, તેને માટે પ્રેમ કરતાં પણ વધારે મહત્વનો છે તેનો પોતાનો આદર, તેનાં વ્યક્તિત્વની પ્રશંસા, જે તેને પોતાનાં પતિ પાસેથી ક્યારેય મળેલ નથી, એ અહેસાસ તેને તેની તરફ આકર્ષાયેલ પુરુષ પાસેથી મળે છે. તે છતાં તે અહેસાસને તે પોતાનાં દિલની ભૂલ ગણે છે. 'ડિયર જિંદગી' ફિલ્મમાં કાયરા પોતાના પ્રેમીની સગાઈની વાત સાંભળીને ફરી એક વખત પ્રેમ પરથી ભરોસો ખોઈ બેસે છે, શશિની જેમ જ તે પણ દિલને જવાબદાર ગણે છે, પરંતુ વલણ બિલકુલ જ વિરુધ્ધ અપનાવે છે. કાયરા ગુસ્સો કરે છે અને બધી જ વસ્તુઓ માટે જવાબદાર દિલને જ નરકમાં જવાનું કહે છે! શશિ ગભરાટ અને ડર સાથે પરંતુ શાંતિથી પરિસ્થિતિ સંભાળે છે, જ્યારે કાયરા ગુસ્સો કરીને, રડીને અને દુ:ખી થઈને પરિસ્થિતિમાંથી બહાર નીકળવાનો પ્રયત્ન કરે છે...